Акафист святителю Зиновию исповеднику, митрополиту Тетрицкаройскому

Кондак 1

Избра́нный уго́дниче Христо́в, святи́телю о́тче Зино́вие, па́стырским служе́нием свои́м мно́гия лю́ди к ве́ре Христо́вей приведы́й, я́ко име́яй ве́лие дерзнове́ние ко Го́споду, моли́ о нас, любо́вию зову́щих ти: Ра́дуйся, святи́телю о́тче Зино́вие, ди́вный моли́твенниче о душа́х на́ших.

Икос 1

Ангела Бо́жия предста́тельство прие́мый, я́ко от млады́х лет, блаже́нне Зино́вие, сиро́тство испыта́л еси́, но земна́го роди́теля лиши́выйся, обре́л еси́ предве́чнаго Небе́снаго Отца́, сего́ ра́ди тебе́, избра́нниче Бо́жий, вопие́м си́це:

Ра́дуйся, благолюби́вое устрое́ние души́ име́вый;

ра́дуйся, проро́чество Бо́жие от све́рстник в де́тстве о себе́ услы́шавый.

Ра́дуйся, я́ко о́троцы проро́чество Бо́жие о тебе́ изреко́ша;

ра́дуйся, я́ко све́рстницы мона́ха тя в ю́ности нареко́ша.

Ра́дуйся, во оби́тели Рождества́ Бого́родицы водвори́выйся;

ра́дуйся, та́мо вся́кому рукоде́лию обучи́выйся.

Ра́дуйся, от ю́ности Го́спода Христа ́возлюби́вый;

ра́дуйся, ду́ши бра́тий от го́рести свобожда́вый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 2

Ви́дя Всеве́дущий Госпо́дь души́ твоея́ чи́стоту, напра́ви жела́ние твое́ ко взыска́нию равноа́нгельнаго жития́. Ты же и́ноческий о́браз прия́в, и мно́гими искуше́ньми испыта́н быв, навы́кл еси́ непреста́нно взыва́ти к Бо́гу: Аллилу́иа.

Икос 2

Ра́зум неразуме́нный жития́ вышеесте́ственнаго от ю́ности уразуме́в, а́нгельский о́браз пла́менно поне́сл еси́, блаже́нне, смире́нием высоту́ дости́гнувый и в по́двизех послуша́ние соблюды́й, сего́ ра́ди вопие́м ти си́це:

Ра́дуйся, от мла́да во́зраста Це́ркви рабо́тати приступи́вый;

ра́дуйся, во мно́гих испыта́ниих ду́шу свою укрепи́вый.

Ра́дуйся, от ю́ности покро́вом Богоро́дицы храни́мый;

ра́дуйся, а́нгелом подра́жатель на земли́ яви́выйся.

Ра́дуйся, призва́ние Бо́жие по́двигом свои́м оправда́вый;

ра́дуйся, смире́нием свою́ жизнь освяти́вый.

Ра́дуйся, наста́вником свои́м послуша́ние ве́лие име́вый;

ра́дуйся, све́тлостию своего́ жития́ путь на Небеса́ освети́вый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 3

Си́ле, свы́ше да́нней му́дрым наста́вником, измла́да вве́рил еси́ себе́, преподо́бне о́тче, и положи́л еси́ в се́рдце свое́м зако́н непрело́жный вопроша́ти о всем ста́рца, и бысть сло́во его́ тебе́, я́ко сло́во Сама́го Бо́га, Ему́же воспева́ем при́сно: Аллилу́иа.

Икос 3

Име́я жела́ние рабо́тати Го́сподеви, угото́вал еси́ ду́шу твою́ во искуше́ния; те́мже егда́ враг ополча́ше нача́льствующия на тя, ты, святи́телю, во смирении слеза́ми мно́гими се́рдце облива́л еси́, не престава́я проси́ти у Бо́га ми́лости. Мы же вопие́м ти си́це:

Ра́дуйся, смире́ние в основа́ние по́двига положи́вый;

ра́дуйся, незло́бием льсти́выя уста́ загради́вый.

Ра́дуйся, суро́вости наста́вничей не устраши́выйся;

ра́дуйся, побие́ния тр́остию от ста́рца не убоя́выйся.

Ра́дуйся, у наста́вника Гера́сима в послуша́нии пребы́вый;

ра́дуйся, из при́тчи юро́диваго о высо́цем призва́нии услы́шавый.

Ра́дуйся, в день Благове́щения Де́вы Мари́и мона́шеское постриже́ние прия́вый;

ра́дуйся, мно́гими страда́нии а́ки венцы́ украше́нный.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 4

Бу́ря возмути́ся помышле́ний сумни́тельных во всех лю́дех, егда́ татьбо́ю и разбо́ем мир озло́бися. Брат на бра́та восста́, ты же, без стра́ха исполня́я вся́кое послуша́ние, не престава́л еси́ упова́ти на Пречи́стую Ма́терь и взыва́ти ко Го́споду: Аллилу́иа.

Икос 4

Услы́ша игу́мен Некта́рий о твое́м смире́нии, богому́дре Зино́вие, и призва́в тя, повеле́ совлещи́ с тя а́нгельския оде́жды, и власы́ твои́ острищи́. Ты же, о́тче, поко́рно во оде́жду мирску́ю обле́клся еси, отсе́к во́лю свою́ и ничесо́же вопроша́я. Мы же, дивя́ся сему́, вопие́м ти си́це:

Ра́дуйся, а́гнче, пред стригу́щими безгла́сный;

ра́дуйся, уст свои́х в противоре́чия не отверзы́й.

Ра́дуйся, архие́рея от и́щущих взя́ти живо́т его свободи́вый;

ра́дуйся, от него́ о гряду́щем епи́скопстве услы́шавый.

Ра́дуйся, чи́стою муко́ю оби́тель снабдева́вый;

ра́дуйся, чи́стую любо́вь ко всем явля́вый.

Ра́дуйся, святи́телю, во Иве́рии са́ном епи́скопским венча́нный;

ра́дуйся, апо́столов прее́мниче во избранне́м уде́ле Богоро́дицы.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 5

Боготе́чная звезда́ яви́лся еси́ среди́ бу́ри беззако́ния и людска́го мяте́жа. Уви́дев бо Гли́нския оби́тели разоре́ние, исше́л еси́ отту́да, взем с собо́ю святы́й антими́нс, и не престава́л еси́ служи́ти Бо́гу, хра́мом име́я зе́млю, а покро́вом не́бо, вы́ну вопия́ ко Го́споду: Аллилу́иа.

Икос 5

Ви́дев ми́ра лю́тую не́нависть, среди́ гоне́ний стезе́ю мона́шескою текл еси́, и скит в гора́х Абха́зии та́йно устро́ив, в нем насе́льником духо́вный наста́вник яви́лся еси́. По разоре́нии же и сия́ ма́лыя пу́стыни скита́ния и беды́ прия́в, не утра́тил еси све́тлыя наде́жды на ми́лость Бо́жию, те́мже и мы вопие́м ти си́це:

Ра́дуйся, иере́йское служе́ние в годи́ну гоне́ний прия́вый;

ра́дуйся, в скита́ниих Бо́гу и лю́дем служи́ти не преста́вый.

Ра́дуйся, де́лы свои́ми за́поведи Бо́жии исполня́ти научи́вый;

ра́дуйся, святи́телю Никола́ю весьма́ подража́вый.

Ра́дуйся, лю́таго зве́ря моли́твою укроти́вый;

ра́дуйся, на медве́жием ло́же обнощева́вый.

Ра́дуйся, иску́снаго охо́тника сим удиви́вый;

ра́дуйся, я́вно помощь святи́теля Никола́я прия́вый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 6

Пропове́дник и́стинныя ве́ры Христо́вы, заточе́ние темни́чное ты претерпе́л еси́, еди́но обвине́ние имы́й, я́ко но́сиши одея́ние иере́я Бо́жия. Облече́н же в пра́вду и дерзнове́ние, при́сно гото́в был еси́ за Христа́ и до сме́рти постра́дати, с ве́рою вопия́ Ему́: Аллилу́иа.

Икос 6

Воссия́л еси́ я́ко свети́льник для соу́зник твои́х, преподо́бне, со смире́нием в темни́це пребыва́я. Кре́ст свой на ра́мо взем, поне́сл еси́ вку́пе с ре́кшими: се мы оста́вихом вся и вслед Христу́ идо́хом. Сего́ ра́ди почита́ем святы́я страда́ния твоя́ и усе́рдно вопие́м ти:

Ра́дуйся, среди́ гоне́ний небоя́зненно пропове́давый;

ра́дуйся, поноше́ние за ве́ру и благоче́стие прия́вый.

Ра́дуйся, темни́цу и у́зы за Христа́ претерпе́вый;

ра́дуйся, незло́бием и смире́нием мучите́лей свои́х посрами́вый.

Ра́дуйся, любо́вию нелицеме́рною ве́ру Правосла́вную утверди́вый;

ра́дуйся, кро́тостию свое́ю сердца́ стра́жей умягчи́вый.

Ра́дуйся, в пра́здники из темни́цы на е́зеро моли́тися ходи́вый;

ра́дуйся, бла́гостию свое́ю су́щих в темни́це ко Го́споду обрати́вый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 7

Хотя́ соу́зник свои́х от жа́жды изба́вити, с любо́вию потруди́лся еси, и сквозе́ ма́лое око́нце лжи́цею во́ду дожде́вную уловля́я, всю бра́тию напои́л еси́. Та́ко в стесне́нии служе́ние иере́йское соверша́я, духо́вную жа́жду стра́ждущих утоля́ше, непреста́нно к Бо́гу и Творцу́ вся́ческих взыва́я: Аллилу́иа.

Икос 7

Но́ваго тя испове́дника ве́мы, о́тче святы́й Зино́вие, испо́лнена любве́ Христ́овы, спасе́ние бо ве́чное соу́зникам свои́м устрояя́й, мно́гия тя́жкия труды́ и ско́рби претерпе́л еси. Оба́че не́мощи теле́сныя си́лою ду́ха превозмога́яй, вся принима́л еси́, я́ко от руки́ Бо́жия. Те́мже и мы, сострада́я муче́ниям твои́м, вопие́м си́це:

Ра́дуйся, па́стырю до́брый, пу́ть к Небеси́ указа́вый;

ра́дуйся, в ве́ре Правосла́вней пасо́мыя своя́ наста́вивый.

Ра́дуйся, от Бо́га просвеще́нный и умудре́нный;

ра́дуйся, по па́мяти мно́гия слу́жбы соверша́вый.

Ра́дуйся, муче́ния лю́тым хла́дом претерпе́вый;

ра́дуйся, теплото́ю духо́вною всех в студе́ном бара́це согре́вый.

Ра́дуйся, среди́ сне́га обреты́й жи́ву гроздь виногра́дную;

ра́дуйся, чу́дный пло́де Лозы́ Животво́рныя.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 8

Стра́нное чу́до на тебе́ яви́ся в день Успе́ния Пресвяты́я Влады́чицы на́шея Богоро́дицы: я́ко О́ная не удержа́на бысть во гро́бе зе́мнем, та́ко и ты от уз темни́чных разреше́н был еси́, вопия́ с благодаре́нием: воскресни́, Го́споди, в поко́й Твой, Ты и киво́т святы́ни Твоея́, Аллилу́иа.

Икос 8

Весь бе всем, богоно́се Зино́вие, упова́ние все на Бо́га возлага́я и на Засту́пницу ро́да христиа́нскаго, под Ея́ покро́вом и в Ея́ уде́ле, И́верстей земли́, служе́ние свое́ соверша́я. Егда́ земни́и вра́чеве ско́рую кончи́ну твою́ предреко́ша и в неиску́сстве свое́м пред лю́тым твои́м неду́гом отступи́ша, ко Пречи́стей пред чу́дною ико́ною Ея́ «Цели́тельницею» возне́сл еси́ те́плыя моли́твы, и явле́ния Пренепоро́чныя Цели́тельницы в ке́лии твое́й сподо́бился еси́. Мы же, зря́ще сицево́е зна́мение любви́ Ея́ и ра́дующися, вопие́м ти си́це:

Ра́дуйся, исце́ление от Ма́тере Бо́жия чу́дно прия́вый;

ра́дуйся, ди́вную ико́ну Ея́ «Цели́тельница» при́сно почита́вый.

Ра́дуйся, Гли́нскую ико́ну Рождества́ Бо́жия Ма́тере в ке́лии храни́вый;

ра́дуйся, Пречи́стую Де́ву чти́ти науча́вый.

Ра́дуйся, благослове́ние от Преблагослове́нныя прия́вый;

ра́дуйся, си́лу чуде́сную благослове́нием преподава́вый.

Ра́дуйся, па́ству духо́вную во мно́жестве собра́вый;

ра́дуйся, же́злом кро́тости лю́ди Бо́жия пасы́й.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 9

Вся доброде́тели твоя́ ве́дый и непоро́чное служе́ние твое́ прови́дя, патриа́рх грузи́нский Каллистра́т во архимандри́та тя, о́тче Зино́вие, поста́ви и на высоту́ служе́ния церко́внаго возведе́. Ты же, послуша́ние исполня́яй, мно́жайшими труды́ воструди́лся еси́, при́сно взыва́я к Бо́гу: Аллилу́иа.

Икос 9

Вети́и многовеща́ннии пребыва́ют безгла́сны, ви́дя исполне́ние проро́чества о тебе́: Бо́жиим бо смотре́нием поста́влен был еси́ на архиере́йское служе́ние, святи́телю о́тче Зино́вие, мы же гла́сы хвале́бными тя сла́вим:

Ра́дуйся, во архиере́йстем служе́ниии Бо́гу угоди́вый;

ра́дуйся, любвеоби́льным се́рдцем мно́гия ско́рби людски́я вмести́вый.

Ра́дуйся, Гли́нския оби́тели свет ми́ру яви́вый;

ра́дуйся, послуша́нием на духо́вную высоту́ воспари́вый.

Ра́дуйся, разу́мнейших превосходи́вый богопросвеще́нною му́дростию;

ра́дуйся, от Бо́га украше́нный да́ром прозорли́вости.

Ра́дуйся, по́стриг и́нока Илии́ соверша́я, патриа́ршее служе́ние его́ предсказа́вый;

ра́дуйся, Александри́йскаго Патриа́рха от сме́рти чу́дно изба́вивый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 10

Спасти́ хотя́ ду́шу, бо́дренно храни́л еси́ обе́ты и́ноческия и те́плую любо́вь ко святе́й оби́тели по́стрига твоего́. Те́мже ра́дость бысть ве́лия, егда́ срето́шася три свети́льника в пу́стыни Гли́нстей: ты, святи́телю Зино́вие, и ста́рцы преподо́бнии Андрони́к и Серафи́м, пою́ще вку́пе Бо́гу: Аллилу́иа.

Икос 10

Стена́ еси́ всем, с ве́рою и любо́вию к тебе́ притека́ющим, богоно́се Зино́вие, ты бо вене́ц собо́ра ста́рцев гли́нских еси́. С ди́вным Серафи́мом и благосе́рдым Андрони́ком ча́шу ра́дости и ѓоря ты испи́л еси́, сего́ ра́ди Бог наве́ки соедини́ сердца́ ва́ша боголюби́вая. Сего́ ра́ди воспева́ем ти си́це:

Ра́дуйся, Гли́нския пу́стыни столп и утвержде́ние;

ра́дуйся, гли́нских ста́рцев в рассея́нии су́щих едине́ние.

Ра́дуйся, любо́вию ве́лиею укрепляя́й во и́стине;

ра́дуйся, носи́телю Боже́ственныя благода́ти.

Ра́дуйся, нестяжа́ние и нищету́ во́льно прие́мый;

ра́дуйся, митрополи́те почте́нне, в те́сней ке́лии жи́вый.

Ра́дуйся, Серафи́м, а́нгел огне́нный, в схи́ме святе́й нарече́нный;

ра́дуйся, по постриже́нии моли́тву умно́живый и пост усугу́бивый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 11

Пе́ние ко Пресвяте́й Тро́ице вы́ну возноси́вый, ди́вный наста́вниче, святи́телю о́тче Зино́вие, виде́ния мно́гих дете́й в ке́лии во утеше́ние пред исхо́дом свои́м сподо́бился еси́. Спасе́ние всем ча́дом духо́вным устроя́я, ве́рою, наде́ждою и любо́вию учи́л еси́ прославля́ти в Тро́ице Еди́наго Бо́га и взыва́ти: Аллилу́иа.

Икос 11

Свети́льник светоза́рен, стра́нник и пришле́ц в ми́ре сем был еси, святи́телю о́тче Зино́вие, от Бо́га о дне исхо́да своего́ извеще́нный и в моли́тве ду́шу Бо́гу преда́вый, сего́ ра́ди вку́пе со все́ю па́ствою твое́ю взыва́ем: не преста́й моли́тися о нас, усе́рдно вопию́щих ти:

Ра́дуйся, че́стию от ру́сских Патриа́рхов венча́нный;

ра́дуйся, любо́вию грузи́нских Католико́сов согре́тый.

Ра́дуйся, Це́рквей Ру́сския и Грузи́нския едине́ние;

ра́дуйся, душа́м ве́рных Боже́ственныя благода́ти исполне́ние.

Ра́дуйся, па́стырю до́брый, ду́шу свою́ за о́вцы полага́вый;

ра́дуйся, до после́дних дней Бо́гу священноде́йствовавый.

Ра́дуйся, посто́м и моли́твой Го́споду послу́живый;

ра́дуйся, вене́ц пра́вды по кончи́не свое́й прия́вый.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 12

Благо́дать ди́вную, почи́вшую на Небе́снем покрови́тели твое́м, священному́ченике Зино́вии Еге́йском, ве́дел еси́, сего́ ра́ди и подража́л еси́ тому́: я́ко той ще́дро ми́ловаше, та́кожде и ты ми́лостыню неоскудева́ему и утеше́ние неистоща́емо до после́дних дней твои́х пасо́мым подава́л еси́. Ны́не же от Бо́га да́нную ти благода́ть всем раздае́ши, посе́му приле́жно мо́лим ти ся: не забу́ди и нас, зову́щих Богу: Аллилу́иа.

Икос 12

Пою́ще вели́чие чуде́с твоих, воспева́ем твое́ богоуго́дное житие́, святи́телю о́тче Зино́вие, но́ваго засту́пника на Небеси́ обре́тше, велича́ем любви́ твоея́ преизоби́лие: сќорое бо в ско́рбех душе́вных врачева́ние от тебе́ прие́млем. Сего́ ра́ди не престае́м взыва́ти к тебе́, на неусы́пныя моли́твы твоя́ наде́ющися:

Ра́дуйся, от ю́ности всем се́рдцем Христа́ возлюби́вый;

ра́дуйся, любве́ Его́ ра́ди мно́гия ско́рби претерпе́вый.

Ра́дуйся, пастыренача́льниче смире́нный,

ра́дуйся, во вла́сти архие́рейстей Го́споду слуга́ послушли́вый.

Ра́дуйся, да́ра ста́рчества кро́ткий сонасле́дниче,

ра́дуйся, до́брых па́стырей му́дрый воспита́телю;

Ра́дуйся, ми́лостивый дат́елю, мно́гия оби́тели та́йно украси́вый;

ра́дуйся, в Собо́ре преподо́бных отце́в Гли́нских просла́вленный.

Ра́дуйся, святи́телю о́тче Зино́вие, ди́вный моли́твенниче о душа́х на́ших.

Кондак 13

О пресла́вный и преподо́бный уго́дниче Бо́жий, ди́вный па́стырю наш, святи́телю о́тче Зино́вие! Приими́ сие́ от серде́ц н́аших приноси́мое тебе́ хвал́ение и твои́м чу́дным заступле́нием изба́ви нас от вся́ких бед и напа́стей, страх Бо́жий всели́ в сердца́ на́ша, научи́ ны во всем повинова́тися во́ли Бо́жией, да изба́вимся от ве́чныя сме́рти и бу́дущих мук, и ку́пно с тобо́ю при́сно воспое́м Бо́гу: Аллилу́иа.

Молитва

О вели́кий уго́дниче Бо́жий, пресла́вный па́стырю наш, святи́телю о́тче Зино́вие! При́зри ми́лостивно на предстоя́щих и моля́щих ти ся: не престава́й нам явля́ти любо́вь твою́ о́тчую, пред исхо́дом свои́м обеща́вый моли́тися о нас. Ве́руем, я́ко в́елию ми́лость и́маши у Го́спода и твои́м до́брым заступле́нием ми́лость Б́ожию на нас, гре́шных, призыва́еши. Испо́лни вся проше́ния на́ша во бла́го, испроси́ упова́ние кре́пкое с ве́рою к тебе́ припа́дающим, наде́жду несумне́нную на тя наде́ющимся, лю́бовь нелицеме́рную с любо́вию почита́ющим тя. Чу́дным твои́м благослове́нием от вся́ких нас бед и напа́стей охран́яй, успе́шное заверше́ние вся́кому до́брому де́лу подава́й, да все́ю на́шею жи́знию, уста́ми и умо́м прославля́ем Отца́ и Сы́на и Свята́го Ду́ха во ве́ки веко́в. Ами́нь.